Profilaktinis vaikų sveikatos patikrinimas

Prasidėjus mokslo metams, pats laikas suskubti apsilankyti pas šeimos gydytoją ir pasitikrinti vaikų sveikatą. Labai svarbu, kad visi vaikai ugdymo procese dalyvautų tik nustatyta tvarka pasitikrinę sveikatą. Nepasitikrinę sveikatos ugdytiniai negali dalyvauti fizinio ugdymo pamokose, nes nežinoma jų fizinio ugdymo grupė, mokykla negali užtikrinti kitų su jo sveikata susijusių sąlygų, tokių kaip pritaikytas maitinimas, pagalba savirūpai ir tt.

Mokinių tėvai turėtų įsidėmėti, kad „Mokinio sveikatos pažymėjimas“ **galioja visus metus nuo jo išdavimo datos**. Nebūtina artėjant naujiems mokslo metams visiems vaikams pulti tikrintis sveikatos, jeigu nuo ankstesnio tikrinimosi nepraėjo vieneri metai. Taigi, jei sveikatos patikrinimas buvo atliktas gegužės mėnesį ir ESPBI IS užpildytas „Mokinio sveikatos pažymėjimas“, kitą patikrinimą vėl reikia planuotis kitų metų gegužės ar balandžio  mėnesiais. Taip šeimoms yra sudarytos galimybės visus metus joms patogiu laiku pasirūpinti vaiko sveikatos profilaktiniu patikrinimu. Nesvarbu, kada pažymėjimas yra užpildytas, svarbu, kad jis būtų galiojantis.  Tiesiog savo vaiko sveikata reikėtų susirūpinti anksčiau ir  nepalikti paskutinėms savaitėms, dar ir todėl, kad jei prireiktų specialistų konsultacijos, eilėje gali tekti laukti kelias savaites ar ilgiau.

Kasmetinė medikų apžiūra reikalinga tam, kad visapusiškai būtų patikrinta vaiko sveikata ir laiku pastebėtos galimos problemos. Šeimos gydytojas patikrinimo metu įvertina vaiko ūgį, svorį, kraujo spaudimą, regą, klausą, kraujotakos, kvėpavimo ir kitų organų bei jų sistemų funkcinę būklę. Radus pakitimų, pacientas yra siunčiamas pas gydytoją specialistą konsultacijai arba tyrimams. Gydytojas odontologas profilaktinio tyrimo metu patikrina vaiko dantų ir žandikaulių būklę ir, prireikus, skiria gydymą

 Visuomenės sveikatos specialistė

 Jadvyga Grubliauskienė